次绥安（古漳浦地）
沈怀远 (NanBei)
负衅忝良时，宽恩荷明牧。叨乘使者传，来按荒人狱。闽方信阻狭，兹地亦丰沃。苍山缭万寻，涨海涵千谷。高秋桂尚荣，隆冬泉更燠。在昔汉世宗，开疆穷所欲。馀善既还师，建德仍伐木。番禺竟灰烬，冶南亦沦覆。至今遗父老，能言古风俗。阴崖猿昼啸，阳亩粳先熟。稚子练葛衣，樵人薜荔屋。矜尔为生微，诲予从不辱。